Alioth

Alioth (pravdepodobne z arab. 'alja, 'ilja – tučný ovčí chvost al. al-hawar – kontrast medzi bielou farbou očnej rohovky a tmavou farbou dúhovky) alebo Epsilon Ursae Majoris (ε Uma/ε Ursae Majoris) je najjasnejšia hviezda v súhvezdí Veľká medvedica. V asterizme Veľkého voza je to tretia hviezda v oji. 

Alioth je krátkoperiodická premenná hviezda a zároveň aj spektroskopická dvojhviezda. Jej zložky sa vzájomne obehnú raz za 4,15 roka. Dvojhviezda je aj ξ Uma, ktorá je od nás vzdialená 81 svetelných rokov. Tieto dve hviezdy jasné 4,4 a 4,9 majú vzájomnú obežnú dobu 60 rokov a od seba sú vzdialené asi 3 miliardy kilometrov. Ich odstup sa od roku 1992, kedy dosiahol minimum, opäť zväčšuje. Obe zložky sú zlatožltej farby, preto sa občas nazývajú aj „nebeské diamanty“. Každá zo zložiek je tiež spektroskopická dvojhviezda.

Alioth patrí medzi premenné hviezdy, ktorých magnetické pole sa voči Zemi mení s periódou rovnou rotačnej perióde hviezdy. Tento typ hviezd sa nazýva premenné hviezdy typu Alfa2 Canum Venaticorum. 

Bayerove objekty
Súhvezdie Veľká medvedica
Premenné hviezdy typu Alfa2 Canum Venaticorum
Biele podobry
Spektroskopické dvojhviezdy
Pohybová hviezdokopa Veľká medvedica